Document ID: 32008R1041

KOMMISSIONENS FORORDNING (EF) Nr. 1041/2008
af 23. oktober 2008
om visse gennemførelsesbestemmelser til ordningen med bistand til udførsel af oksekødsprodukter, der nyder særbehandling ved indførsel til Canada
(kodificeret udgave)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 172, stk. 2, sammenholdt med og artikel 4,
og ud fra følgende betragtninger:
(1)
Kommissionens forordning (EF) nr. 2051/96 af 25. oktober 1996 om visse gennemførelsesbestemmelser til ordningen med bistand til udførsel af oksekødsprodukter, der nyder særbehandling ved indførsel til Canada, og om ændring af forordning (EF) nr. 1445/95 (2) er blevet ændret væsentligt ved flere lejligheder (3). Forordningen bør af klarheds- og rationaliseringshensyn kodificeres.
(2)
I henhold til aftalen om afslutning af forhandlingerne mellem Det Europæiske Fællesskab og Canada i henhold til artikel XXIV, stk. 6, i GATT, der er anført i bilag IV til Rådets afgørelse 95/951/EF af 22. december 1995 om indgåelse af resultaterne af forhandlingerne med visse tredjelande i henhold til artikel XXIV, stk. 6, i GATT og om andre dertil knyttede anliggender (Amerikas Forenede Stater og Canada) (4), er eksportsubsidierne til fersk, kølet eller frosset okse- og kalvekød bestemt for Canada begrænset til højst 5 000 tons årligt.
(3)
Forvaltningen af nævnte aftale bør ske på grundlag af ansøgninger om særlige eksportlicenser for Fællesskabet i henhold til Kommissionens forordning (EF) nr. 382/2008 af 21. april 2008 om gennemførelsesbestemmelser for ordningen med import- og eksportlicenser for oksekød (omarbejdning) (5). Der skal desuden forelægges identitetscertifikater for de canadiske toldmyndigheder. Det derfor er nødvendigt at fastlægge udformningen af disse identitetscertifikater og procedurerne for deres anvendelse.
(4)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for den fælles markedsordning for landbrugsprodukter -
UDSTEDT FØLGENDE FORORDNING:
Artikel 1
1. Denne forordning indeholder visse gennemførelsesbestemmelser for udførsel til Canada pr. kalenderår af 5 000 tons okse- og kalvekød, fersk, kølet eller frosset, der har oprindelse i Fællesskabet, og som nyder særbehandling.
2. Det i stk. 1 omhandlede kød skal opfylde de af Canada fastsatte sundhedsmæssige betingelser og skal hidrøre fra dyr, der er slagtet højst to måneder inden toldbehandlingen med henblik på udførsel.
Artikel 2
Når toldbehandlingen i forbindelse med udførsel af kødet er afsluttet, udstedes det i artikel 3 beskrevne identitetscertifikat på anmodning af den pågældende ansøger mod fremlæggelse af en eksportlicens, der er udstedt i overensstemmelse med artikel 15 i forordning (EF) nr. 382/2008, og en dyrlægeattest, der viser slagtedagen for de dyr, hvorfra kødet stammer.
Artikel 3
1. Identitetscertifikatet udfærdiges i en original og i mindst én kopi på en blanket svarende til den i bilag I viste model.
Certifikatet trykkes på engelsk på hvidt papir i formatet 210 × 297 mm. Hvert certifikat påføres et individuelt løbenummer, som tildeles af det i artikel 4 omhandlede toldsted.
Udførselsmedlemsstaten kan kræve, at de certifikater, der anvendes inden for dens område, ud over engelsk skal trykkes på et af dens officielle sprog.
2. Kopier skal bære samme løbenummer som originaleksemplaret. Originalen og kopierne udfyldes på skrivemaskine eller, hvis de udfyldes i hånden, med blæk og blokbogstaver.
Artikel 4
1. Identitetscertikatet og kopierne udstedes af det toldsted, hvor toldbehandlingen ved udførsel finder sted.
2. Det i stk. 1 nævnte toldsted anbringer sin påtegning i den hertil afsatte rubrik på originalcertifikatet, og dette udleveres til den pågældende ansøger, idet toldstedet opbevarer en kopi.
Artikel 5
Medlemsstaterne træffer de fornødne foranstaltninger til kontrol med oprindelsen og arten af de produkter, for hvilke der udstedes et identitetscertifikat.
Artikel 6
Forordning (EF) nr. 2051/96 ophæves.
Henvisninger til den ophævede forordning gælder som henvisninger til nærværende forordning og læses efter sammenligningstabellen i bilag III.
Artikel 7
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. oktober 2008.

Labels: 3
17
18